Document ID: 31992R2980

ΚΑΝΟΝΙΣΜΟΣ (ΕΟΚ) αριθ. 2980/92 ΤΗΣ ΕΠΙΤΡΟΠΗΣ της 14ης Οκτωβρίου 1992 για την έναρξη διαγωνισμού για τη μείωση της εισφοράς κατά την εισαγωγή σόργου προελεύσεως τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1799/87 του Συμβουλίου της 25ης Ιουνίου 1987, σχετικά με το ιδιαίτερο καθεστώς εισαγωγής αραβοσίτου και σόργου στην Ισπανία για την περίοδο 1987-1991 (1), όπως τροποποιήθηκε από τον κανονισμό (ΕΟΚ) αριθ. 3391/91 (2), και ιδίως το άρθρο 3 παράγραφος 2 και το άρθρο 8,
Εκτιμώντας:
ότι στο πλαίσιο μιας συμφωνίας με τις Ηνωμένες Πολιτείες Αμερικής, η Κοινότητα ανέλαβε την υποχρέωση να εισάγει στην Ισπανία ορισμένη ποσότητα σόργου για τα έτη 1987-1991- ότι με τον κανονισμό (ΕΟΚ) αριθ. 3919/91 (3) για την παράταση των μέτρων που έχουν στα πλαίσια της συμφωνίας, το Συμβούλιο ενέκρινε την παράταση της συμφωνίας αυτής για το 1992, παράταση που προβλέπεται με την επιφύλαξη των δικαιωμάτων και των υποχρεώσεων που προκύπτουν από την αρχική συμφωνία-
ότι στα πλαίσια των εν λόγω δικαιωμάτων και υποχρεώσεων με τον κανονισμό (ΕΟΚ) αριθ. 3505/91 της Επιτροπής (4), είχαν αρχίσει διαγωνισμοί μειώσεως της εισφοράς κατά την εισαγωγή για τις υπόλοιπες ποσότητες του 1991- ότι ακριβέστερη εκτίμηση των ποσοτήτων αυτών οδηγεί στην έναρξη νέου διαγωνισμού-
ότι, κατ' εφαρμογή του άρθρου 3 παράγραφος 3 του κανονισμού (ΕΟΚ) αριθ. 1799/87, η μείωση της εισφοράς εφαρμόζεται στις εισαγωγές σόργου στην Ισπανία, που πραγματοποιούνται με βάση πιστοποιητικό που ισχύει μόνο σ' αυτό το κράτος μέλος-
ότι ο κανονισμός (ΕΟΚ) αριθ. 715/90 του Συμβουλίου της 5ης Μαρτίου 1990 σχετικά με το καθεστώς που εφαρμόζεται σε γεωργικά προϊόντα και σε ορισμένα εμπορεύματα που προκύπτουν από τη μεταποίηση γεωργικών προϊόντων, καταγωγής των κρατών της Αφρικής, της Καραϊβικής και του Ειρηνικού (κράτη ΑΚΕ) ή των υπερποντίων χωρών και εδαφών (ΥΧΕ) (5), όπως τροποποιήθηκε τελευταία από τον κανονισμό (ΕΟΚ) αριθ. 523/91 (6), προβλέπει ιδίως μείωση κατά 60 % της εισφοράς που εφαρμόζεται στο σόργο εντός του ορίου της ποσόστωσης των 100 000 τόνων ανά ημερολογιακό έτος και κατά 50 % πέραν της ποσόστωσης αυτής- ότι η σώρευση αυτού του πλεονεκτήματος και της μείωσης που προβλέπεται στα πλαίσια του παρόντος κανονισμού είναι φύσεως να διαταράξει την ισπανική αγορά σιτηρών- ότι είναι σκόπιμο να αποκλειστεί αυτή η σώρευση για την καλή λειτουργία του διαγωνισμού-
ότι πρέπει να καθοριστούν ειδικές συμπληρωματικές λεπτομέρειες που είναι αναγκαίες για την πραγματοποίηση του διαγωνισμού, ιδίως σχετικά με τη σύσταση και την αποδέσμευση της εγγυήσεως που θα συσταθεί από τους εμπορευόμενους για να εγγυηθούν την τήρηση των υποχρεώσεών τους και ιδιαίτερα την υποχρέωση μεταποίησης ή χρησιμοποίησης στην ισπανική αγορά του εισαγόμενου προϊόντος-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Σε συμπλήρωση των διαγωνισμών που άρχισαν με τον κανονισμό (ΕΟΚ) αριθ. 3505/91 διεξάγεται διαγωνισμός για τη μείωση της εισφοράς κατά την εισαγωγή σόργου που θα εισαχθεί στην Ισπανία.
2. Στο πλαίσιο του διαγωνισμού, δεν εφαρμόζεται η μείωση της εισφοράς κατά την εισαγωγή σόργου που προβλέπεται στο άρθρο 11 του κανονισμού (ΕΟΚ) αριθ. 715/90.
3. Ο διαγωνισμός διαρκεί μέχρι τις 12 Νοεμβρίου 1992. Κατά τη διάρκειά του πραγματοποιούνται εβδομαδιαίοι διαγωνισμοί για τους οποίους οι ποσότητες και οι ημερομηνίες υποβολής των προσφορών καθορίζονται στην προκήρυξη του διαγωνισμού.
Άρθρο 2
1. Οι ενδιαφερόμενοι που συμμετέχουν στο διαγωνισμό είτε καταθέτουν γραπτώς την προσφορά έναντι αποδείξεως παραλαβής στις αρμόδιες αρχές, είτε την απευθύνουν στην υπηρεσία αυτή με τέλεξ, τηλεγράφημα ή τέλεφαξ.
2. Η προσφορά περιλαμβάνει:
- τα στοιχεία του διαγωνισμού,
- το όνομα και την ακριβή διεύθυνση του προσφέροντος, με τον αριθμό του τέλεξ ή τέλεφαξ,
- τη φύση και την ποιότητα του προϊόντος προς εισαγωγή,
- το ποσό της μείωσης της επιστροφής κατά την εισαγωγή, σε Ecu,
- την καταγωγή του σιτηρού που θα εισαχθεί.
3. Μια προσφορά είναι έγκυρη εφόσον:
α) δεν υπερβαίνει τη μέγιστη ποσότητα που είναι διαθέσιμη για κάθε προθεσμία καταθέσεως των αιτήσεων-
β) πριν από τη λήξη της προθεσμίας που προβλέπεται για την υποβολή των προσφορών, προσκομιστεί η απόδειξη ότι ο προσφέρων συνέστησε εγγύηση. Το ποσό της εγγύησης, ανά τόνο, που θα συσταθεί ισούται με εκείνο της μειώσεως που προτείνεται στην προσφορά-
γ) συνοδεύεται από γραπτή υποχρέωση καταθέσεως στον αρμόδιο οργανισμό, για την κατακυρούμενη ποσότητα, εντός δύο ημερών μετά τη λήψη της ανακοινώσεως της κατακύρωσης που αναφέρεται στο άρθρο 4 παράγραφος 2, αίτησης πιστοποιητικού εισαγωγής συνοδευόμενου από αίτηση προκαθορισμού της επιστροφής κατά την εισαγωγή που αντιστοιχεί με την προτεινόμενη μείωση στην προσφορά και αίτηση προκαθορισμού του ισπανικού νομισματικού εξισωτικού ποσού-
δ) αφορά τουλάχιστον 1 000 τόνους.
4. Προσφορά που δεν υποβλήθηκε σύμφωνα με τις διατάξεις των παραγράφων 1, 2 και 3 ή περιέχει όρους άλλους από τους προβλεπόμενους στην προκήρυξη του διαγωνισμού, δεν λαμβάνεται υπόψη.
5. Η υποβληθείσα προσφορά δεν είναι δυνατό να αποσυρθεί.
Άρθρο 3
1. Κατά παρέκκλιση από τις διατάξεις του άρθρου 21 παράγραφος 1 του κανονισμού (ΕΟΚ) αριθ. 3719/88 της Επιτροπής (7) τα εκδιδόμενα πιστοποιητικά εισαγωγής θεωρούνται, για τον καθορισμό της διάρκειας ισχύος τους, ότι εκδίδονται την τελευταία ημέρα της προθεσμίας που καθορίζεται για την υποβολή της προσφοράς.
2. Τα πιστοποιητικά εισαγωγής που εκδίδονται στα πλαίσια του παρόντος διαγωνισμού ισχύουν από την ημέρα της εκδόσεώς τους κατά την έννοια της παραγράφου 1 έως τις 31 Δεκεμβρίου 1992.
3. Κατά παρέκκλιση του άρθρου 2 παράγραφος 2 του κανονισμού (ΕΟΚ) αριθ. 891/89 της Επιτροπής (8), πιστοποιητικά που εκδίδονται στα πλαίσια του παρόντος κανονισμού εφαρμόζονται οι διατάξεις που αναφέρονται στο άρθρο 5 παράγραφος 2 του κανονισμού (ΕΟΚ) αριθ. 3105/87 της Επιτροπής (9).
4. Κατά παρέκκλιση του άρθρου 9 του κανονισμού (ΕΟΚ) αριθ. 3719/88, δεν είναι μεταβιβάσιμα τα δικαιώματα που απορρέουν από το πιστοποιητικό εισαγωγής.
Άρθρο 4
1. Βάσει των προσφορών που υποβάλλονται και διαβιβάζονται, η Επιτροπή αποφασίζει, σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75 της Επιτροπής (10):
- είτε τον καθορισμό μέγιστης μειώσεως της εισφοράς κατά την εισαγωγή,
- είτε να μη δοθεί συνέχεια στο διαγωνισμό.
Όταν καθορίζεται μέγιστη μείωση της εισφοράς κατά την εισαγωγή, ο διαγωνισμός κατακυρώνεται υπέρ εκείνου ή εκείνων των προσφερόντων των οποίων η προσφορά βρίσκεται στο επίπεδο της μέγιστης μείωσης ή σε χαμηλότερο επίπεδο.
2. Η αρμόδια υπηρεσία του κράτους μέλους ανακοινώνει γραπτώς σε όλους τους προσφέροντες το αποτέλεσμα της συμμετοχής στο διαγωνισμό μόλις λαμβάνεται η απόφαση της Επιτροπής που προβλέπεται στην παράγραφο 1.
Άρθρο 5
1. Εφόσον ο υπερθεματιστής καταθέτει αίτηση πιστοποιητικού εισαγωγής που αναφέρεται στο άρθρο 2 παράγραφος 3 στοιχείο γ) εντός των προβλεπομένων προθεσμιών, το πιστοποιητικό εκδίδεται για τις ποσότητες οι οποίες κατακυρώθηκαν υπέρ του προσφέροντος.
2. Όταν δεν τηρείται η υποχρέωση που αναφέρεται στο άρθρο 2 παράγραφος 3 στοιχείο γ), καταπίπτει η εγγύηση του διαγωνισμού.
Άρθρο 6
1. Η εγγύηση αποδεσμεύεται:
α) εφόσον η προσφορά δεν γίνει δεκτή-
β) εφόσον ο υπερθεματιστής προσκομίσει την απόδειξη ότι το εισαχθέν προϊόν μεταποιήθηκε ή χρησιμοποιήθηκε στην Ισπανία- η απόδειξη αυτή μπορεί να προσκομισθεί εφόσον γίνει χρήση τιμολογίου πώλησης σε μεταποιητή ή καταναλωθεί στην Ισπανία-
γ) όταν ο υπερθεματιστής προσκομίσει την απόδειξη ότι το εισαχθέν προϊόν κατέστη ακατάλληλο για οποιαδήποτε χρήση και όταν η εισαγωγή δεν μπόρεσε να πραγματοποιηθεί λόγω ανωτέρας βίας.
2. Για την εγγύηση εφαρμόζονται οι διατάξεις του άρθρου 33 του κανονισμού (ΕΟΚ) αριθ. 3719/88.
Άρθρο 7
Οι προσφορές που υποβάλλονται πρέπει να περιέλθουν μέσω του αρμόδιου ισπανικού οργανισμού στην Επιτροπή, το αργότερο δύο ώρες μετά τη λήξη της προθεσμίας για την υποβολή των προσφορών, όπως προβλέπεται στην προκήρυξη του διαγωνισμού. Διαβιβάζονται σύμφωνα με το σχήμα που περιλαμβάνεται στο παράρτημα.
Σε περίπτωση απουσίας προσφορών, η Ισπανία ενημερώνει την Επιτροπή εντός της ίδιας προθεσμίας με αυτήν που προβλέπεται στο προηγούμενο εδάφιο.
Άρθρο 8
Οι ώρες που αναφέρονται στον παρόντα κανονισμό είναι ώρες Βρυξελλών.
Άρθρο 9
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Οκτωβρίου 1992.

Labels: 3
17
5